CELEX: 52012PC0485
Language: ro
Date: 2012-09-05
Title: Propunere de RECOMANDARE A CONSILIULUI privind validarea învățării non-formale și informale

|
			
		
		
		52012PC0485
		
			Propunere de RECOMANDARE A CONSILIULUI privind validarea învățării non-formale și informale /* COM/2012/0485 final - 2012/0234 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Importanța de a crea noi posibilități de
învățare
În prezent, posibilitățile de învățare
sunt nelimitate, fără frontiere și instantanee. Persoanele învață și dobândesc noi abilități și competențe nu numai în
cadrul tradițional al clasei (învățare formală), ci și, din ce în ce mai mult,
în afara acesteia. O proporție
semnificativă a activităților de învățare are loc la locul de muncă, în cadrul
unor organizații ale societății civile sau în mediul virtual oferit de internet
și de dispozitivele mobile, în mod individual sau împreună cu alte persoane. Din ce în ce mai des, întreprinderile le oferă
angajaților posibilități de formare pentru a-și îmbunătăți competențele
printr-o învățare organizată, dar non-formală. De asemenea, învățarea informală devine din ce în ce mai importantă
într-o lume globalizată și interconectată, în care tehnologia le permite
persoanelor să învețe într-o multitudine de moduri, de exemplu utilizând
resurse educaționale deschise și prin învățarea la distanță.
Este esențial să se asigure implicarea și să
se încurajeze autonomia tuturor persoanelor care învață, pentru a face față
schimbărilor economice și tehnologice rapide, tranzițiilor profesionale mai
frecvente de-a lungul vieții și pentru ca aceste persoane să obțină competențe
mai bune și mai relevante, mărind astfel posibilitățile lor de inserție
profesională, productivitatea și creșterea economică. 
În contextul actual, caracterizat de creșterea
șomajului – în special în rândul tinerilor - și de absența creșterii economice,
utilizarea noilor posibilități de învățare din afara sistemului formal și a
competențelor dobândite prin intermediul acestora constituie o necesitate
urgentă: Europa trebuie să realizeze
un echilibru optim de competențe și să amelioreze concordanța dintre competențe
și locuri de muncă, pentru a stimula competitivitatea și prosperitatea. 
În acest context, este necesar ca sistemele de
educație și de calificări să ofere tuturor cetățenilor[1] posibilitatea de a face vizibil
ceea ce au învățat în afara școlii și de a utiliza aceste experiențe pentru
cariera lor sau pentru a continua să învețe. Acest lucru se poate obține printr-un proces de validare a rezultatelor
învățării obținute prin învățare non-formală și informală;
în cadrul acestui proces, un organism autorizat confirmă
faptul că o persoană a obținut rezultate ale învățării (cunoștințe, abilități
și competențe), măsurate prin raportare la un standard relevant. 
Învățarea non-formală și informală în
Strategia Europa 2020
Validarea experiențelor de învățare
non-formală și informală din statele membre ale UE aduce o contribuție
esențială la obiectivul UE de a obține o creștere inteligentă, durabilă și
favorabilă incluziunii, stabilit de Strategia Europa 2020.
Impactul validării poate fi semnificativ pentru
funcționarea pieței forței de muncă: mecanismele
de validare măresc transparența în ceea ce privește competențele de care
dispune forța de muncă și facilitează o mai bună corelare între competențe și
cererea de forță de muncă, promovează îmbunătățirea posibilităților de transfer
de competențe între întreprinderi și între sectoare și încurajează mobilitatea
pieței europene a forței de muncă. Facilitând
mobilitatea profesională și regională și permițând o mai bună corelare a competențelor,
validarea poate avea un rol important în ceea ce privește atenuarea deficitelor
de competențe din sectoarele aflate în creștere și sprijinirea redresării
economice. 
De asemenea, într-o perioadă de îmbătrânire a
populației și de reducere a forței de muncă, validarea experiențelor de
învățare informală și non-formală poate sprijini eforturile Europei de a aduce
persoanele cele mai îndepărtate de piața muncii mai aproape de noi posibilități
de muncă și de învățare și de a valorifica întregul său capital uman pentru a
combate șomajul și a stimula productivitatea și competitivitatea. În special, validarea poate ajuta tinerii șomeri
care își caută primul loc de muncă sau au foarte puțină experiență profesională
să demonstreze și să creeze o valoare de piață pentru abilitățile și
competențele obținute în diferite contexte.
Dintr-o perspectivă individuală, validarea
oferă noi posibilități în ceea ce privește mărirea capacității de inserție
profesională, îmbunătățirea remunerării și a mobilității profesionale,
facilitarea transferului de competențe de la o țară la alta, acordarea unei a
doua șanse persoanelor care au părăsit prematur școala, ameliorarea accesului
la sistemele formale de educație și formare, precum și creșterea motivației de
a învăța și a încrederii în sine. 
Validarea experiențelor de învățare
non-formală și informală contribuie, de asemenea, la atingerea obiectivelor
principale Europa 2020 privind părăsirea timpurie a școlii, proporția
persoanelor cu vârste între 30 și 34 de ani care au absolvit o formă de
învățământ terțiar sau echivalent, rata globală a ocupării forței de muncă și
sărăcia și excluziunea socială, un proces care este monitorizat în cursul
semestrului european. 
Valorificarea agendei politice europene
Validarea învățării non-formale și informale a
fost inclusă în agenda politică europeană din 2001, când Comisia a definit
învățarea pe tot parcursul vieții drept orice activitate de învățare
desfășurată de-a lungul vieții, în scopul îmbunătățirii cunoștințelor,
abilităților și competențelor dintr-o perspectivă personală, civică, socială
și/sau profesională. După Declarația
de la Copenhaga privind cooperarea europeană consolidată în domeniul educației
și formării profesionale, s-au luat o serie de inițiative în scopul elaborării unor
instrumente la nivel european în domeniul învățării pe tot parcursul vieții: 
–                        
În 2004, principiile europene comune privind
validarea au fost adoptate sub forma unor concluzii ale Consiliului.
–                        
În 2004 a fost stabilit cadrul Europass,
care include CV-ul Europass și o serie de documente pe care cetățenii le pot
folosi pentru a comunica mai bine și a-și prezenta calificările și competențele
în întreaga Europă. Alte instrumente
de documentare a rezultatelor învățării sunt instrumentul Youthpass al
programului „Tineretul în acțiune” și pașapoartele competențelor și
calificărilor sectoriale elaborate în contextul dialogului social sectorial
european.
–                        
Un pas important pentru validarea învățării
non-formale și informale a fost adoptarea în 2008 de către Parlamentul European
și Consiliu a Recomandării privind Cadrul european al calificărilor (EQF
- European Qualifications Framework) pentru învățarea pe tot parcursul
vieții. EQF este un cadru de
referință pentru nivelurile de calificare, definite prin intermediul rezultatelor
învățării. Acesta a determinat un
proces în curs de desfășurare, în cadrul căruia toate statele membre realizează
propriul cadru național al calificărilor și corelează calificările
naționale cu nivelurile de calificare europene. În cursul acestui proces, calificările vor deveni mai comparabile și
mai ușor de înțeles pentru angajatori, instituțiile de învățământ, lucrători și
persoanele care învață.
–                        
În 2009, Comisia și Cedefop au publicat Orientările
europene pentru validarea învățării non-formale și informale, care oferă
factorilor de decizie și profesioniștilor consiliere tehnică privind validarea. Orientările se axează pe diferite perspective
asupra validării (de exemplu individuale, organizaționale, naționale,
europene). Orientările constituie un
instrument practic, care poate fi aplicat în mod voluntar.
–                        
Pe lângă celelalte instrumente, sistemele care
acordă credite pe baza rezultatelor învățării facilitează validarea învățării
non-formale și informale. Pentru
educația superioară, acestea se referă la Sistemul european de credite
transferabile (ECTS - European Credit Transfer and Accumulation
System), care a fost elaborat în cadrul procesului de la Bologna pentru a
facilita mobilitatea între instituțiile de învățământ superior. Pentru educația și formarea profesională, acestea
se referă la Sistemul european de credite pentru educație și formare
profesională (ECVET - European Credit System for Vocational
Education and Training).
În plus, din 2007, Programul de învățare pe
tot parcursul vieții a finanțat o serie de proiecte‑pilot care au permis
dezvoltarea proceselor și a instrumentelor de validare în sectoare sau contexte
specifice, mai ales pentru educația și formarea profesională și educația
adulților. Unele țări au utilizat
Fondul social european pentru elaborarea unor sisteme de validare.
În ciuda acestor politici europene, progresele
din Europa în ceea ce privește validarea au fost neuniforme, variabile și
lente. 
Conform ultimei actualizări a Inventarului
european din 2010 privind validarea învățării non‑formale și informale, numai
patru state membre ale UE au un sistem de validare bine dezvoltat, iar alte
șapte au fie un sistem național în stadiul incipient, fie un sistem de validare
bine stabilit, dar parțial, în unul sau mai multe sectoare. 
Necesitatea de a acționa acum
Aceasta înseamnă că majoritatea statelor
membre ale UE nu au un sistem global de validare. În țările cu un sistem bine dezvoltat există a abordare de integrare a
validării în cadrul sistemului lor de învățare pe tot parcursul vieții (de
exemplu pe baza unor norme juridice), o infrastructură de susținere a
validării, o implicare puternică a părților interesate (în special a
partenerilor sociali) și o validare accesibilă pentru solicitanți. Recent, unele țări au adoptat inițiative privind
validarea în contextul elaborării cadrului lor național al calificărilor. În alte țări, progresele au fost limitate,
reflectând absența unor strategii naționale, lipsa cunoștințelor privind modul
de realizare a validării în practică și – în unele cazuri - lipsa încrederii în
validare din partea persoanelor și a angajatorilor, precum și bariere culturale
și comportamentale. 
Lipsa de omogenitate a
politicilor și practicilor naționale privind validarea și disparitățile
existente între statele membre reduc comparabilitatea și transparența
sistemelor de validare. Astfel,
cetățenilor le este greu să combine rezultatele învățării obținute în contexte,
la niveluri și în țări diferite. De
asemenea, se creează obstacole pentru mobilitatea transnațională a persoanelor
care învață și a lucrătorilor, într-un moment în care o astfel de mobilitate
este necesară pentru a stimula creșterea economică.
Având în vedere
necesitatea urgentă de a mări mobilitatea forței de muncă prin atenuarea
deficitelor de lucrători calificați, precum și de a valorifica mai bine
abilitățile și competențele obținute în afara sistemelor formale, Comisia a
anunțat, în cadrul inițiativelor emblematice Europa 2020 „O agendă pentru noi
competențe și locuri de muncă”[2]
și „Tineretul în mișcare”[3],
precum și al inițiativelor sale recente referitoare la Actul privind piața
unică[4]
și pachetul privind ocuparea forței de muncă[5],
prezenta propunere de recomandare a Consiliului privind validarea învățării
non-formale și informale, o contribuție la nivelul UE pentru accelerarea
agendei reformelor.
Acțiunea UE în domeniul validării, care
urmărește cooperarea și coordonarea statelor membre, poate facilita mobilitatea
lucrătorilor și a persoanelor care învață printr-o mai bună recunoaștere
reciprocă a competențelor dobândite non-formal și informal. Prin consolidarea cooperării și a coordonării
statelor membre se va ameliora transparența sistemelor de validare și va crește
încrederea reciprocă în sistemele de validare ale statelor membre. Statele membre cu niveluri mici de încredere și
cu tradiții slabe în privința validării învățării non-formale și informale ar
putea fi printre principalii beneficiari. Încrederea reciprocă nu se poate obține în mod la fel de eficace de
către statele membre, fără o acțiune la nivelul UE.
Monitorizarea specifică
a punerii în aplicare a recomandării Consiliului face parte din aspectele
legale ale prezentei propuneri. De
asemenea, Comisia va urmări progresele generale privind validarea învățării
informale și non‑formale în statele membre, în cadrul reformelor structurale
globale ale educației și formării, monitorizate prin semestrul european și prin
metoda deschisă de coordonare „Educație și formare 2020”.
2.           REZULTATELE CONSULTĂRILOR CU
PĂRȚILE INTERESATE ȘI ALE EVALUĂRILOR IMPACTULUI
Consultare
Consultarea s-a desfășurat sub următoarele
forme:
–                        
o consultare deschisă, prin intermediul unei
anchete on-line realizate între decembrie 2010 și februarie 2011. Au fost trimise invitații de a participa la
ancheta on-line și de a prezenta un document de poziție membrilor celor mai
relevante grupuri și altor părți interesate din domeniile educației și
formării, ocupării forței de muncă, tineretului și sportului[6];
–                        
discuții în cadrul întâlnirilor organismelor
implicate în elaborarea de politici, în special Grupul consultativ privind
Cadrul european al calificărilor; 
–                        
întâlniri ale specialiștilor și activități de
învățare reciprocă organizate de Grupul pentru recunoașterea rezultatelor
învățării, care activează în cadrul Grupului EQF;
–                        
activități de învățare reciprocă în domeniile
învățământului superior, al educației și formării profesionale și învățării
adulților.
Partenerii sociali – atât angajatorii, cât și
reprezentanții sindicatelor – au fost consultați în calitate de membri ai
Grupului consultativ EQF și prin participarea la diferite activități de
învățare reciprocă. 
În cadrul anchetei on-line menționate mai sus
s-au primit 469 de răspunsuri la întrebările închise și deschise, completate de
24 de documente de poziție. Respondenții
s-au împărțit în mod destul de echilibrat între persoane (53%) și organizații
(47%). 
Rezultatele au arătat o lipsă de coerență
generală a abordărilor în privința validării în și între statele membre, precum
și existența unui număr mare de constrângeri legate de eficacitatea punerii în
practică a validării. Răspunsurile au
arătat un larg consens în legătură cu faptul că este important să se confere
vizibilitate competențelor dobândite prin intermediul experiențelor de viață și
profesionale. Ele au indicat
existența unui sprijin puternic în favoarea unei inițiative europene care să
consolideze politica și practicile privind validarea din statele membre ale UE.
De asemenea, consultarea Grupului consultativ
EQF și diferitele activități de învățare reciprocă au generat sprijinul unei
inițiative europene în domeniul validării. 
Evaluarea impactului
Evaluarea impactului a comparat trei opțiuni
de acțiune la nivel european în domeniul validării învățării non-formale și
informale: (1) scenariul de bază, și anume situația actuală și modul în care se
prevede că ea va evolua în absența acțiunii UE; (2) o recomandare a Consiliului
privind punerea în aplicare a validării învățării non-formale și informale și
(3) instituirea unui nou proces bazat pe o nouă metodă deschisă de coordonare
dedicată validării, pentru a elabora o Cartă europeană a calității validării.
Impactul social, economic și celelalte
impacturi ale celor trei opțiuni au fost examinate în termeni calitativi, pe
baza impacturilor probabile, având în vedere că nu există date concrete
disponibile. 
Opțiunea 2, o recomandare a Consiliului axată
pe punerea în aplicare a validării, s-a dovedit a fi opțiunea cea mai eficace
și mai eficientă, care să genereze cel mai puternic impact economic și social. Această opțiune este cea mai coerentă cu
obiectivele politice ale UE. În
temeiul unei recomandări a Consiliului, statele membre se angajează în mod
oficial să acționeze. Ea este cel mai
puternic instrument disponibil dintre instrumentele juridice fără caracter
obligatoriu. Experiențele anterioare,
în special în ceea ce privește EQF, au arătat că recomandările au capacitatea
de a genera presiune inter pares între statele membre în vederea
acțiunii. 
În legătură cu Opțiunea
1 (scenariul de bază), evaluarea impactului a arătat că, în absența unor
acțiuni suplimentare, este probabil ca evoluția situației actuale a validării
să fie lentă, ceea ce înseamnă că disponibilitatea și utilizarea limitată a
validării experiențelor de învățare non‑formală și informală, precum și lipsa
unei abordări armonizate a validării în Europa, ar persista. 
Opțiunea 3 (o nouă MDC)
ar duce probabil la îmbunătățiri față de scenariul de bază în ceea ce privește
eficacitatea impactului, eficiența și coerența cu obiectivele politice mai
ample ale UE. Cu toate acestea,
înființarea unei noi MDC ar crea structuri și mecanisme de raportare
suplimentare, mărind sarcina administrativă și costurile pentru statele membre. De asemenea, ea nu ar oferi garanții suficiente
privind adoptarea măsurilor de validare într-un interval de timp rezonabil,
întrucât succesul său s-ar baza exclusiv pe MDC. 
De asemenea, evaluarea
impactului a indicat următoarele avantaje ale unei recomandări a Consiliului
axată pe punerea în aplicare, față de celelalte două opțiuni:
–                        
va remedia lacuna validării a actualelor
instrumente europene disponibile precum EQF, Europass și sistemele de credite. În special, ea va remedia o deficiență a Cadrului
european al calificărilor, care prevede promovarea validării învățării non‑formale
și informale, dar nu oferă indicații privind punerea sa în aplicare; 
–                        
propune măsuri practice concrete pentru punerea în
aplicare a validării în statele membre;
–                        
o recomandare a Consiliului, ca instrument juridic,
demonstrează angajamentul statelor membre față de măsurile stabilite, dintre
care majoritatea vor necesita punerea în aplicare la nivel național și
adaptarea la contextul național; 
–                        
implică în mod explicit părțile interesate (părțile
interesate din domeniul pieței forței de muncă, organizațiile de
tineret/voluntari, instituțiile de educație și formare) în elaborarea
sistemelor de validare;
–                        
statele membre vor continua să coopereze în cadrul
structurilor existente ale MDC, în special în cadrul Grupului consultativ EQF,
care reprezintă o structură de punere în aplicare mai simplă decât cea
prevăzută de opțiunea 3; 
–                        
va reprezenta o bază politică nouă și mai puternică
pentru cooperarea în domeniul validării învățării non-formale și informale.
3.           ELEMENTELE JURIDICE ALE PROPUNERII
Rezumatul acțiunilor propuse
Acțiunile propuse includ recomandări practice
adresate statelor membre privind necesitatea ca până în 2015 toți cetățenii să
aibă posibilitatea validării competențelor dobândite în afara sistemelor
formale de educație și formare și ca ei să poată utiliza această validare în
scopuri profesionale și educative în întreaga Europă. În termeni mai concreți, aceste acțiuni implică următoarele recomandări
adresate statelor membre:
–                        
să garanteze instituirea sistemelor naționale de
validare a învățării non-formale și informale până în 2015, oferind tuturor
cetățenilor posibilitatea validării cunoștințelor, abilităților și
competențelor lor, indiferent de contextele în care a avut loc învățarea. Această validare reprezintă baza pe care are loc
acordarea unei calificări integrale sau parțiale, fără a aduce atingere altor
dispoziții aplicabile ale Uniunii, în special Directivei 2005/36/CE privind
recunoașterea calificărilor profesionale; 
–                        
sistemele naționale de validare a învățării
non-formale și informale ar trebui să acorde atenție următoarelor patru aspecte
ale validării: identificarea
rezultatelor învățării, documentarea lor, evaluarea lor în funcție de standarde
stabilite și, în final, certificarea lor;
–                        
sub forma adecvată fiecărui context național, să se
asigure că informațiile privind posibilitățile de validare sunt disponibile pe
scară largă (în special pentru grupurile defavorizate), că validarea este
accesibilă la un cost rezonabil cetățenilor care doresc să beneficieze de o
procedură de validare, că există o consiliere adecvată și cu costuri rezonabile
și că mecanisme transparente de asigurare a calității sunt create și aplicate
sistemului de validare în ceea ce privește atât evaluarea (metodologii și
instrumente, evaluatori calificați), cât și rezultatele sale (standarde
stabilite); 
–                        
să ofere persoanelor posibilitatea unui audit al
abilităților și competențelor lor în termen de trei luni de la identificarea
unei necesități, precum perspectiva șomajului sau instabilitatea locului de
muncă. În acest scop ar trebui
promovată utilizarea actualelor și viitoarelor instrumente Europass pentru a
facilita identificarea și documentarea rezultatelor învățării. Este necesară consolidarea legăturilor dintre
modalitățile de validare și sistemele de credite precum ECTS și ECVET;
–                        
să implice partenerii sociali și alte părți
interesate relevante, și anume organizațiile patronale, sindicatele, camerele
de comerț, de industrie și de meserii, entitățile naționale implicate în
procesul de recunoaștere a calificărilor profesionale, serviciile de ocupare a
forței de muncă, organizațiile de tineri, animatorii pentru tineret, furnizorii
de educație și formare, precum și organizațiile societății civile, în
elaborarea mecanismelor de validare și în documentarea rezultatelor învățării
obținute prin învățare non-formală și informală; 
–                        
să promoveze parteneriatele și alte inițiative
pentru a facilita documentarea rezultatelor învățării obținute în cadrul
IMM-urilor și al altor organizații mici;
–                        
să încurajeze angajatorii, organizațiile de tineri
și organizațiile societății civile să promoveze și să faciliteze identificarea
și documentarea rezultatelor învățării dobândite la locul de muncă sau în
cadrul unor activități de voluntariat;
–                        
să încurajeze furnizorii de educație și formare să
faciliteze accesul la educația și formarea formale și să acorde derogări pe
baza rezultatelor învățării dobândite în contexte non‑formale și informale,
precum și să asigure coordonarea între serviciile din domeniul educației,
formării, ocupării forței de muncă și tineretului, precum și între politicile
relevante.
Grupul consultativ EQF va fi principalul
organism de supraveghere a acțiunilor propuse în cadrul prezentei recomandări. Măsurile propuse prevăd, de asemenea, raportarea
privind măsurile ulterioare acțiunilor prevăzute de raportul comun al Comisiei
și Consiliului publicat în cadrul Strategiei 2020 pentru educație și formare. În final, raportul anual al Cedefop privind
elaborarea cadrelor naționale ale calificărilor în Europa va evalua progresele
privind stabilirea sistemelor naționale de validare a învățării non‑formale și
informale.
Acțiunile propuse invită Comisia: 1) să actualizeze cu regularitate Orientările
europene privind validarea învățării non-formale și informale; 2) să faciliteze o învățare reciprocă eficace și
schimburi de experiență și bune practici care să permită țărilor mai puțin
avansate în privința validării să beneficieze de experiențele țărilor celor mai
avansate; 3) în cooperare cu statele
membre, să se asigure că programele europene privind educația, formarea și
tineretul, precum și fondurile structurale europene, sprijină măsurile adoptate
în urma prezentei recomandări și 4) să examineze și să evalueze, în cooperare
cu statele membre și după consultarea părților interesate, măsurile adoptate în
urma acțiunilor propuse. 
Temei juridic
Articolele 165 și 166 din Tratatul privind funcționarea Uniunii
Europene prevăd că Uniunea va contribui la dezvoltarea unei educații de
calitate și va pune în aplicare o politică de formare profesională prin
încurajarea cooperării dintre statele membre și, în cazul în care este necesar,
prin sprijinirea și completarea acțiunii acestora, respectând pe deplin
responsabilitatea statelor membre față de conținutul învățământului și de
organizarea sistemelor educaționale și de formare profesională.
Prezenta inițiativă recomandă linii de acțiune
comune care să fie puse în aplicare la nivelul statelor membre, cu sprijin
european. Ea propune acțiuni care vor
necesita punerea în aplicare la nivelul UE și al statelor membre. La nivelul UE se va asigura coordonarea –
inclusiv, în special, coordonarea cu instrumentele europene relevante - și
susținerea prin organizarea, de exemplu, a activităților de învățare reciprocă. Statele membre vor rămâne pe deplin responsabile
de conceperea, dezvoltarea și punerea în aplicare a modalităților lor
(legislație, reglementări, acorduri colective) de validare a rezultatelor
învățării dobândite în mod non-formal și informal. Acțiunile la cele două niveluri sunt complementare, iar prerogativele
statelor membre sunt respectate.
2012/0234 (NLE)
Propunere de
RECOMANDARE A CONSILIULUI
privind validarea învățării non-formale și
informale
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolele 165 și 166,
având în vedere propunerea Comisiei Europene,
întrucât:
(1)       Validarea rezultatelor
învățării (cunoștințe, abilități și competențe) dobândite prin învățarea
non-formală și informală, inclusiv prin utilizarea resurselor educaționale
deschise, este esențială pentru accesul cetățenilor la piața forței de muncă și
la învățarea pe tot parcursul vieții. 
(2)       Într-un moment în care
Uniunea Europeană se confruntă cu o criză economică gravă, care provoacă o
creștere a șomajului, validarea tuturor cunoștințelor, abilităților și
competențelor relevante, indiferent de modul în care ele au fost obținute, este
mai importantă decât oricând pentru funcționarea pieței forței de muncă și
pentru încurajarea competitivității și a creșterii economice. .
(3)       Organizațiile patronale,
angajatorii, sindicatele, camerele de comerț, de industrie și de meserii,
entitățile naționale implicate în procesul de recunoaștere a calificărilor
profesionale, serviciile de ocupare a forței de muncă, organizațiile de tineri,
animatorii pentru tineret, furnizorii de educație și formare, precum și
organizațiile societății civile, sunt părți interesate deosebit de importante
în privința posibilităților de învățare non‑formală și informală și a oricăror
procese de validare aferente. 
(4)       Strategia Europa 2020 pentru
o creștere inteligentă, durabilă și favorabilă incluziunii[7], publicată în 2010, pledează
pentru dezvoltarea abilităților și a competențelor necesare creșterii economice
și ocupării forței de muncă; inițiativele
emblematice ale strategiei[8]
subliniază necesitatea unor parcursuri de învățare mai flexibile, care să
faciliteze tranzițiile între muncă și studii și care să permită, de asemenea,
validarea învățării non‑formale și informale.
(5)       Concluziile Consiliului din
12 mai 2009 privind un cadru strategic pentru cooperarea europeană în domeniul
educației și formării profesionale (ET 2020)[9]
arată că învățarea pe tot parcursul vieții ar trebui să fie concepută astfel
încât să includă învățarea realizată în toate contextele, formale, non-formale sau
informale.
(6)       Strategia UE pentru tineret –
investiție și mobilizare; o metodă deschisă de coordonare reînnoită pentru
abordarea provocărilor și oportunităților tineretului[10], publicată în 2009, arată că
este necesar să se amelioreze recunoașterea competențelor pe care tinerii le
dobândesc prin educația non-formală; ea
subliniază necesitatea de a utiliza la maximum ansamblul de instrumente
instituite la nivelul UE pentru validarea competențelor și recunoașterea
calificărilor. Strategia a fost
aprobată de Rezoluția Consiliului din 27 noiembrie 2009 privind un cadru
reînnoit pentru cooperarea europeană în domeniul tineretului (2010-2018)[11].
(7)       În Comunicatul de la Bruges
din decembrie 2010[12],
miniștrii europeni pentru educație și formare profesională, partenerii sociali
europeni și Comisia Europeană au declarat că este necesar ca, până în 2015,
țările participante să înceapă să elaboreze proceduri naționale de recunoaștere
și validare a învățării non-formale și informale, cu un sprijin adecvat din
partea cadrelor naționale ale calificărilor.
(8)       Concluziile Consiliului din
28 și 29 noiembrie 2011 privind modernizarea învățământului superior au invitat
statele membre să stabilească căi clare de evoluție către învățământul superior
plecând de la forme de învățământ profesional și de alte tipuri, precum și
mecanisme de recunoaștere a cunoștințelor și a experienței anterioare,
acumulate în afara educației și a formării formale, în special prin abordarea
provocărilor legate de punerea în aplicare și de utilizarea unor cadre
naționale de calificări corelate cu Cadrul european al calificărilor[13].
(9)       Rezoluția Consiliului din 20
decembrie 2011 privind un plan european reînnoit pentru învățarea în rândul
adulților a definit drept una dintre prioritățile sale pentru perioada 2012-14
instituirea unor sisteme pe deplin funcționale de validare a învățării non‑formale
și informale și promovarea utilizării lor de către adulții de toate vârstele și
la toate nivelurile de calificare, precum și de către întreprinderi și alte
organizații[14]. 
(10)                 În Actul privind
piața unică[15],
Comisia a subliniat că o mai mare mobilitate a lucrătorilor calificați va
îmbunătăți competitivitatea economiei europene, iar în Pachetul privind
ocuparea forței de muncă din 17 aprilie 2012[16]
ea a arătat că este necesar să se amelioreze cooperarea între domeniul muncii
și domeniul formării.
(11)     Rezoluția Consiliului din 12
noiembrie 2002 privind promovarea unei cooperări europene consolidate în
domeniul educației și formării profesionale[17]
și Declarația de la Copenhaga din 30 noiembrie 2002[18] au cerut elaborarea unui set
de principii comune privind validarea învățării non-formale și informale.
(12)     Concluziile Consiliului din 18
mai 2004 au adoptat principii europene comune privind validarea învățării
non-formale și informale[19].
(13)     Începând cu 2004 a fost
publicat cu regularitate un Inventar european al validării învățării
non-formale și informale, care conține informații actualizate privind
practicile de validare actuale din țările europene[20], iar în 2009 au fost publicate
Orientările europene privind validarea învățării non-formale și informale[21]. 
(14)     Recomandarea Parlamentului
European și a Consiliului din 23 aprilie 2008 privind stabilirea Cadrului
european al calificărilor pentru învățarea de-a lungul vieții[22] a indicat că toate
calificările ar trebui să poată fi obținute prin intermediul învățării formale,
non-formale și informale; de
asemenea, ea a invitat statele membre să coreleze nivelele lor naționale de
calificări cu Cadrul european al calificărilor și, după caz, să instituie cadre
naționale ale calificărilor care să promoveze validarea învățării non-formale
și informale.
(15)     Decizia Parlamentului European
și a Consiliului din 15 decembrie 2004[23]
a instituit Europass, un portofoliu european care poate fi folosit de cetățeni
pentru a ameliora comunicarea, înregistrarea și prezentarea competențelor și
calificărilor lor în întreaga Europă.
(16)     Sistemul european de credite
transferabile (ECTS) instituit de procesul Bologna acordă credite pentru
învățarea formală pe baza rezultatelor învățării și a volumului de muncă al
studenților și facilitează acordarea de credite pentru experiențele de învățare
non-formală și informală de către instituțiile de învățământ superior pe baza
rezultatelor învățării. 
(17)     Recomandarea Parlamentului
European și a Consiliului din 18 iunie 2009 a instituit un sistem de credite
european pentru educație și formare profesională (ECVET)[24], care să fie utilizat pentru
transferul, recunoașterea și acumularea rezultatelor învățării obținute de
persoane în contexte formale și, după caz, non-formale și informale.
(18)     Consultările sub forma unei
anchete on-line[25],
discuțiile cu organismele relevante de elaborare a politicilor, precum și
diferite activități de învățare reciprocă la care au participat partenerii
sociali, au indicat existența unui larg consens în legătură cu faptul că este
important să se confere vizibilitate competențelor dobândite prin intermediul
experiențelor de viață și profesionale, precum și un sprijin puternic în
favoarea unei inițiative europene care să consolideze politica și practicile
privind validarea din statele membre ale UE,
ADOPTĂ PREZENTA RECOMANDARE:
1.           Pentru a oferi tuturor
cetățenilor[26]
posibilitatea de a face vizibil ceea ce au învățat în afara școlii și de a utiliza
aceste experiențe pentru cariera lor și pentru a continua să învețe, statele
membre ar trebui:
(1)         
să se asigure că, până în 2015, este instituit un
sistem național de validare a învățării non-formale și informale[27] care să le ofere cetățenilor
posibilitatea de a: 
i)        obține validarea abilităților, cunoștințelor și competențelor dobândite
prin învățare non-formală și informală, inclusiv prin utilizarea resurselor
educaționale deschise și 
ii)       obține o calificare integrală sau parțială pe baza validării experiențelor
de învățare non-formală și informală, fără a aduce atingere altor dispoziții
aplicabile ale Uniunii, în special Directivei 2005/36/CE[28] privind recunoașterea
calificărilor profesionale; 
(2)         
să se asigure că sistemul național de validare a
învățării non-formale și informale include următoarele elemente: 
–              
acordarea de sprijin cetățenilor în privința
identificării rezultatelor învățării obținute prin învățare non-formală și
informală;
–              
acordarea de sprijin cetățenilor în privința
documentării rezultatelor învățării obținute prin învățare non-formală și
informală;
–              
evaluarea rezultatelor învățării obținute prin
învățare non-formală și informală;
–              
certificarea rezultatelor evaluării rezultatelor
învățării obținute prin învățare non-formală și informală, sub forma unei
calificări, sub formă de credite în vederea obținerii unei calificări sau în
alt mod adecvat.
Este necesar să se garanteze că fiecare cetățean
poate profita de oricare dintre posibilitățile menționate mai sus, luate
separat sau împreună, în funcție de necesitățile lor.
(3)         
să se asigure că sistemele naționale de validare a
învățării non-formale și informale țin cont de necesitățile naționale,
regionale și/sau locale, precum și sectoriale și respectă, în același timp,
următoarele principii:
–              
sistemul de validare este coerent și face parte
integrantă din cadrul național al calificărilor elaborat în conformitate cu
Cadrul european al calificărilor;
–              
informațiile privind posibilitățile de validare
sunt disponibile pe scară largă pentru persoane și organizații;
–              
grupurile defavorizate, inclusiv cetățenii cei mai
expuși la riscul șomajului sau al unor forme nesigure de încadrare în muncă,
sunt vizați în mod specific de sistemul de validare, întrucât astfel
participarea lor la învățarea pe tot parcursul vieții și accesul lor la piața
forței de muncă pot fi îmbunătățite;
–              
persoanele aflate în șomaj sau cu forme nesigure de
încadrare în muncă au posibilitatea unui audit al abilităților și competențelor
lor în termen de trei luni de la identificarea unei necesități; 
–              
validarea este accesibilă la costuri rezonabile
pentru cetățenii care doresc să beneficieze de o procedură de validare;
–              
persoanele care doresc să beneficieze de o
procedură de validare au acces, la costuri rezonabile, la o orientare și o
consiliere adecvată; 
–              
există măsuri transparente de asigurare a
calității, care stau la baza unor metodologii și instrumente fiabile, valide și
credibile; 
–              
se asigură perfecționarea competenței profesionale
a personalului implicat în procesul de validare din toate sectoarele relevante;
–              
calificările obținute prin intermediul validării
experiențelor de învățare non-formală și informală respectă standarde
stabilite, care sunt identice sau echivalente cu standardele calificărilor
obținute prin programe de educație formală;
–              
se promovează utilizarea actualelor și viitoarelor
instrumente Europass pentru a facilita documentarea rezultatelor învățării;
–              
există sinergii între modalitățile de validare și
sistemele de credite aplicabile în sistemele formale de educație și formare, de
exemplu ECTS și ECVET;      
(4)         
să asigure implicarea părților interesate
relevante, precum organizațiile patronale, sindicatele, camerele de comerț, de
industrie și de meserii, entitățile naționale implicate în procesul de
recunoaștere a calificărilor profesionale, serviciile de ocupare a forței de
muncă, organizațiile de tineri, animatorii pentru tineret, furnizorii de
educație și formare, precum și organizațiile societății civile, în elaborarea
și punerea în aplicare a elementelor și mecanismelor menționate la punctele 2
și 3, precum și să încurajeze:
–              
angajatorii, organizațiile de tineri și
organizațiile societății civile să promoveze și să faciliteze identificarea și
documentarea rezultatelor învățării realizate la locul de muncă sau în cadrul
unor activități de voluntariat, utilizând instrumentele relevante (în special
instrumentele elaborate în cadrul Europass); 
–              
furnizorii de educație și formare să faciliteze
accesul la sistemele formale de educație și de formare pe baza rezultatelor
învățării realizate în contexte non‑formale și informale și, după caz, să
acorde derogări și/sau credite pentru rezultatele relevante ale învățării
realizate în contexte non‑formale și informale;
(5)         
să asigure coordonarea între serviciile de
educație, formare, ocupare a forței de muncă și pentru tineret, precum și între
politicile relevante.
2.           Statele membre și Comisia ar
trebui să ia următoarele măsuri:
(1)         
să asigure monitorizarea prezentei recomandări de
către Grupul consultativ EQF[29],
precum și implicarea organizațiilor pentru tineret relevante și a
reprezentanților sectorului voluntariatului în activitățile viitoare ale
Grupului consultativ EQF;
(2)         
să comunice progresele înregistrate în urma
adoptării prezentei recomandări în următorul raport comun al Comisiei și
Consiliului publicat în 2015 în cadrul Strategiei 2020 pentru educație și
formare, precum și în următoarele rapoarte comune; 
(3)         
să sprijine punerea în aplicare a prezentei
recomandări prin utilizarea expertizei agențiilor Uniunii, în special a
Cedefop, prezentând informații în legătură cu instituirea sistemului național
de validare a învățării non-formale și informale în raportul anual privind
elaborarea cadrelor naționale ale calificărilor și oferind sprijin Comisiei în
privința actualizării regulate a Inventarului european al validării învățării
non-formale și informale.
3.           Comisia ar trebui:
(1)         
să sprijine statele membre și părțile interesate
prin: 
–              
mărirea eficacității învățării reciproce și a
schimbului de experiență și bune practici;
–              
actualizarea regulată a Orientărilor europene privind
validarea învățării non-formale și informale, prezentate pe scurt în anexa II;
(2)         
să perfecționeze instrumentele din cadrul Europass
care facilitează transparența și recunoașterea în întreaga Uniune a
rezultatelor validate ale învățării realizate în cadrul unor experiențe
non-formale și informale; 
(3)         
să garanteze, în cooperare cu statele membre,
sprijinul pentru punerea în aplicare a prezentei recomandări din partea
Programului privind învățarea pe tot parcursul vieții și a programului
Tineretul în acțiune, a viitorului Program european pentru educație, formare,
tineret și sport și a fondurilor structurale europene;
(4)         
să examineze și să evalueze, în cooperare cu
statele membre și după consultarea părților interesate, măsurile luate ca
urmare a prezentei recomandări, și să prezinte un raport Consiliului, până la
31 iulie 2017, privind experiența acumulată și implicațiile pentru viitor,
inclusiv, dacă este cazul, o posibilă analiză și revizuire a prezentei
recomandări. 
Adoptată la Bruxelles,
                                                                       Pentru
Consiliu,
                                                                       Președintele
ANEXA I 
DEFINIȚII
În sensul prezentei recomandări, se aplică
următoarele definiții:
(a)                   
Învățarea formală se
desfășoară într-un cadru organizat și structurat, dedicat în mod specific
învățării, și în general conduce la acordarea unei calificări, de obicei sub
forma unui certificat sau a unei diplome. Ea include sistemele de educație generală, de formare profesională
inițială și de învățământ superior.
(b)                   
Învățarea non-formală
este învățarea realizată prin activități planificate (în ceea ce privește obiectivele
învățării și timpul dedicat învățării), în cadrul cărora există o formă de
susținere a procesului de învățare (de exemplu relațiile student-profesor). Ea poate include programe de însușire a unor
competențe profesionale, de alfabetizare a adulților sau programele de educație
de bază a persoanelor care au părăsit timpuriu școala. Printre cazurile foarte des întâlnite de învățare non-formală se numără
cursurile de formare la locul de muncă, prin care întreprinderile actualizează
și perfecționează competențele angajaților lor (cum ar fi competențele TIC),
învățarea on-line structurată (de exemplu prin utilizarea resurselor
educaționale deschise) și cursurile organizate de organizațiile societății
civile pentru membrii lor, pentru grupul lor țintă sau pentru publicul general. 
(c)                   
Învățarea informală
este învățarea care rezultă din activitățile zilnice legate de muncă, viața de
familie sau petrecerea timpului liber. Ea nu este organizată sau structurată în ceea ce privește obiectivele,
timpul sau sprijinul acordat procesului de învățare. Învățarea informală poate fi involuntară din punctul de vedere al
persoanei care învață. Rezultatele
învățării obținute prin învățare informală pot fi competențele dobândite prin
experiențe de viață și profesionale. Se
pot cita ca exemple competențele de gestionare a proiectelor sau competențele
TIC dobândite la locul de muncă; limbile străine învățate și competențele
interculturale dobândite în cursul unei șederi în străinătate; competențele TIC
dobândite în afara activității profesionale, competențele obținute prin
activități de voluntariat, activități culturale sau sportive, activități de
animație pentru tineret și activități desfășurate în propria familie (de
exemplu îngrijirea unui copil). 
(d)                   
Calificare înseamnă un
rezultat formal al unui proces de evaluare și de validare, care este obținut
atunci când un organism competent stabilește că o persoană a obținut rezultate
ca urmare a învățării la anumite standarde. 
(e)                   
Rezultatele învățării
înseamnă ceea ce o persoană care învață cunoaște, înțelege și este capabilă să
realizeze la finalizarea unui proces de învățare, și sunt definite sub forma
cunoștințelor, abilităților și a competențelor. 
(f)                     
Un cadru național al calificărilor este o
descriere coerentă și cuprinzătoare a nivelurilor de calificare, pe baza
rezultatelor învățării. 
(g)                   
Validarea este procesul
de confirmare de către un organism autorizat a faptului că o persoană a obținut
rezultate educaționale, măsurate prin raportare la un standard relevant. Ea constă în patru etape distincte: (1) identificarea, prin dialog, a experiențelor
specifice ale unei persoane; (2) documentarea – pentru a face vizibile
experiențele persoanei; (3) o evaluare oficială a experiențelor respective și
(4) o recunoaștere care să determine obținerea unei certificări, de exemplu o
calificare parțială sau completă.
ANEXA II:
 Rezumatul orientărilor privind validarea învățării
non-formale și informale
Practici eficiente: perspectiva europeană
Practica validării învățării informale și
non-formale ar trebui să fie compatibilă cu principalele elemente ale
principiilor europene din 2004 privind validarea învățării non-formale și
informale, cu principiile europene de asigurare a calității în educație și
formare și cu recomandarea privind Cadrul european de referință pentru
asigurarea calității pentru educație și formare profesională. 
Este necesar să se consolideze cooperarea
europeană în domeniul validării, în special prin actualizarea și ameliorarea
regulată a prezentelor orientări, precum și a Inventarului european privind
validarea învățării non-formale și informale. 
Instrumentele și cadrele europene (Cadrul
european al calificărilor, Europass, sistemele europene de credite etc.) ar
putea fi folosite pentru a promova validarea și a îmbunătăți compatibilitatea
și transparența rezultatelor proceselor de validare, consolidând astfel
încrederea la nivel transfrontalier.
Practici eficiente: perspectiva națională
Validarea învățării non-formale și informale
ar trebui considerată o parte integrantă a sistemului național al
calificărilor.
Abordarea formativă a evaluării este
importantă deoarece ea atrage atenția asupra „identificării” cunoștințelor,
abilităților și competențelor în sens larg, o componentă esențială a învățării
pe tot parcursul vieții.
Este necesar ca validarea sumativă să fie
corelată în mod clar și neechivoc cu standardele utilizate în sistemul (sau
cadrul) național al calificărilor.
Dreptul la validare poate fi luat în
considerare în cazurile în care învățarea non-formală și informală este
considerată o modalitate normală de a obține o calificare, în paralel cu
educația și formarea formale.
Elaborarea cadrelor naționale ale
calificărilor ar putea constitui ocazia unei integrări sistematice a validării
în sistemele de calificări.
Introducerea validării ca parte integrantă a
cadrului național al calificărilor ar putea fi corelată cu necesitatea de a
îmbunătăți accesul la calificări și modalitatea de obținere și transferul
acestora.
Viabilitatea și coerența sistemelor naționale
de validare ar trebui să fie sprijinită de o analiză regulată a costurilor și a
beneficiilor.
Practici eficiente: perspectiva organizațională
Educația formală, întreprinderile, furnizorii
de educație pentru adulți și organizațiile de voluntariat sunt părți interesate
esențiale în ceea ce privește oferirea de posibilități de validare a învățării
non-formale și informale.
Validarea învățării non-formale și informale
implică provocări pentru educația formală, în ceea ce privește tipurile de
învățare care pot fi validate și modul de integrare a acestui proces în
programa formală, precum și evaluarea sa.
Instituirea unor sisteme de documentare a
cunoștințelor, a competențelor și a abilităților angajaților prezintă avantaje
importante pentru întreprinderi. Este
necesar ca întreprinderile să realizeze un echilibru între interesele lor
legitime ca angajatori și interesele legitime ale angajaților individuali.
Sectorul educației adulților aduce o
contribuție majoră la învățarea non-formală și informală, iar perfecționarea sa
ar trebui sprijinită printr-o dezvoltare sistematică a validării formative și
sumative.
Cel de-al treilea sector (sectorul
voluntariatului) oferă o varietate de posibilități de învățare personalizate
care sunt deosebit de apreciate în alte contexte. Validarea ar trebui utilizată pentru a face vizibile și a valoriza
rezultatele acestei învățări, precum și pentru a sprijini transferul lor în
alte contexte.
Funcțiile diferitelor organisme implicate în
procesul de validare necesită coordonarea într-un cadru instituționalizat.
Modalitatea instituțională de validare și
certificare nu ar trebui să conducă la acordarea unor certificate care să fie
considerate drept având un statut diferit din cauza modalității de obținere a
lor.
Practici eficiente: persoanele
Persoanele se află în centrul procesului de
validare. Activitățile celorlalte
părți implicate în validare trebuie examinate din perspectiva impactului lor
asupra persoanei vizate.
Este necesar ca toți cetățenii să aibă acces
la validare, fiind deosebit de important să se pună accentul pe motivarea de a
iniția acest proces.
Diferitele etape ale procesului de validare
oferă persoanelor multe ocazii de a decide direcția viitoare a validării. Aceste decizii ar trebui sprijinite prin
informații, recomandări și orientare.
Practici eficiente: structura procesului de validare
Cele trei procese de orientare, examinare și
audit extern pot fi utilizate pentru a evalua procedurile existente de validare
și a sprijini elaborarea unor noi proceduri de validare.
Practici eficiente: metodele
Metodele de validare a învățării non-formale
și informale sunt, în esență, identice cu cele utilizate pentru evaluarea
învățării formale.
Atunci când instrumentele sunt utilizate
pentru validare, este necesar ca ele să fie adaptate, combinate și aplicate
într-un mod care să reflecte specificitățile individuale și caracterul
nestandardizat al învățării non-formale și informale.
Instrumentele de evaluare a învățării trebuie
să fie adecvate obiectivului urmărit.
Practici eficiente: profesioniștii din domeniul validării
Funcționarea eficientă a proceselor de
validare depinde în mod hotărâtor de aportul profesional al consilierilor,
evaluatorilor și administratorilor implicați în acest proces. Pregătirea și formarea continuă a acestor
persoane este esențială.
Programele de dezvoltare pentru profesioniștii
din acest domeniu ar trebui să includă cooperarea în rețele, pentru a permite
schimbul de experiență și funcționarea deplină a unei comunități de practică.
Interacțiunea între profesioniști în cadrul
procesului individual de validare va duce probabil la apariția unor practici
mai eficiente în sprijinul persoanelor care solicită validarea. 
[1]               Aceasta include cetățenii UE și toți cetățenii din țări
terțe care își au reședința în mod legal în Uniunea Europeană. 
[2]               COM(2010) 682 final. 
[3]               COM(2010) 477 final.
[4]               COM(2011) 206 final.
[5]               COM(2012) 173 final.
[6]               Reprezentanțele permanente pe lângă UE, Comitetul pentru
educație, Grupul consultativ privind cadrul european al calificărilor, Grupul
pentru recunoașterea rezultatelor învățării, Forumul părților interesate în
domeniul învățării pe tot parcursul vieții, Comitetul consultativ pentru
educație și formare profesională, Grupul de utilizatori ai Sistemului european
de credite pentru educație și formare profesională, Grupul de lucru privind
educația adulților, Grupul de lucru pentru modernizarea învățământului
superior, Grupul de monitorizare a procesului de la Bologna, centrele Europass
și Euroguidance, Rețeaua europeană pentru politica de orientare profesională pe
tot parcursul vieții, Comitetul consultativ Youthpass, Rețeaua centrelor
naționale de informare privind recunoașterea diplomelor, Rețeaua pentru
recunoașterea în învățământul superior a experiențelor de învățare anterioare,
Grupul de experți privind mobilitatea tinerilor voluntari.
[7]               COM(2010) 2020 final.
[8]               Tineretul în mișcare, COM(2010) 477 final, O agendă
pentru noi competențe și locuri de muncă, COM(2010) 682 final.
[9]               JO C 119, 28.5.2009, p. 2.
[10]             COM(2009) 200 final.
[11]             JO C 311, 19.12.2009, p. 1.
[12]             http://ec.europa.eu/education/lifelong-learning-policy/doc/vocational/bruges_ro.pdf
[13]             JO C 372 din 20.12.2011, p. 36.
[14]             JO C 372 din 20.12.2011, p. 1.
[15]             COM(2011) 206 final.
[16]             COM(2012) 173 final.
[17]             JO C 13, 18.1.2003.
[18]             Declarația miniștrilor europeni ai educației și formării
profesionale și a Comisiei Europene, reuniți la Copenhaga la 29 și 30 noiembrie
2002, privind cooperarea consolidată în domeniul educației și formării profesionale,
http://ec.europa.eu/education/pdf/doc125_en.pdf
[19]             http://ec.europa.eu/education/lifelong-learning-policy/doc/informal/validation2004_en.pdf
[20]             http://www.cedefop.europa.eu/EN/about-cedefop/projects/validation-of-non-formal-and-informal-learning/index.aspx
[21]             Cedefop, 2009, http://www.cedefop.europa.eu/EN/Files/4054_en.pdf
[22]             JO C 111, 6.5.2008, p. 1.
[23]             JO L 390, 31.12.2004, p. 6.
[24]             JO C 155, 8.7.2009, p. 11.
[25]             http://ec.europa.eu/dgs/education_culture/consult/vnfil/report_en.pdf
[26]             Cetățenii UE, precum și toți cetățenii din țări terțe care
își au reședința în mod legal în Uniune. 
[27]             Conform definițiilor din anexa I.
[28]             JO L 255, 30.9.2005, p. 22.
[29]             Instituit prin Recomandarea Parlamentului European și a
Consiliului din 23 aprilie 2008 privind stabilirea Cadrului european al
calificărilor pentru învățarea de-a lungul vieții, JO C 111/1, din 6.5.2012,
p.1.